Innbrot var framið í nýbyggingu á framkvæmdasvæði við gagnaver Advania á Fitjum í Reykjanesbæ um miðjan janúar . Nokkrir menn brutust inn í álmu í gagnaverinu sem ekki var tilbúin að fullu , og höfðu á brott verðmætan tækjabúnað . Ekki var um að ræða búnað sem geymir gögn og því var aðeins um fjárhagslegt tjón að ræða . Atvikið náðist á öryggismyndavélar og er ljóst að um þaulskipulagðan verknað er að ræða segir í fréttatilkynningu frá fyrirtækinu . Fjölmennt lið lögreglunnar á Suðurnesjum hefur farið með rannsókn málsins . Telur hún málið tengjast tveimur öðrum innbrotum sem framin voru skömmu áður , þar sem samskonar tækjabúnaði var stolið . Nokkrir menn hafa verið handteknir grunaðir um aðild að málinu og hafa fjórir setið í gæsluvarðhaldi á grundvelli rannsóknarhagsmuna . Er málið rannsakað sem skipulögð glæpastarfsemi . Að ósk lögreglu var ekki unnt að upplýsa um innbrotið fyrr en nú . Margþætt öryggi er á gagnaverunum Advania og hefur það verið aukið enn frekar eftir innbrotið á Fitjum .